**Министерството на земеделието, храните и горите** има удоволствието да Ви покани да вземете участие в 16то издание на „Салон на сиренето и млечните продукти“, който ще се проведе в периода 23-26 февруари 2020 г., в Париж Експо - Порт дьо Версай (Франция). Събитието предлага на изложителите добра възможност да покажат своите продукти. През 2020 г. Република България ще участва за първи път в изложението с национален щанд на площ от 30 кв. м.

„Салон на сиренето и млечните продукти“ е основно професионално събитие, което с течение на времето се е превърнало в международен еталон в бранша, привлякло при последното си издание в началото на 2018 г. 219 изложители и 7 644 посетители от 12 страни. Основният акцент на участието на Република България ще бъде поставен върху биологичните млечни продукти и уникалната бактерия Lactobacillicus delbrueckii ssp. bulgaricus.

**За изложението ще бъдат класирани 5 фирми съгласно критериите за участие.**

**Продажбите на продукцията по време на събитието не са позволени.**

**При одобрено участие Министерството на земеделието, храните и горите поема разходите за**:

* Оборудвана изложбена площ;
* Национална идентификация на българския щанд;
* Транспорт на експонатите;
* Застраховка на експонатите по време на транспортирането им.

**Фирмите, участници в „Салон на сиренето и млечните продукти 2020“ следва да поемат всички други разходи, както следва:**

* Командироване и пребиваване на представител/и от предприятието (пътни, дневни и квартирни);
* Застраховка на представителите на предприятието;
* Консумативи за презентиране на представената продукция (дъски за рязане, ножове, посуда, прибори и др.)